AH ปิดพุ่ง 6% โบรกฯ อัพเป้าใหม่ 32.50 บ. ปรับคาดการณ์กำไรปี 64-65 เพิ่ม
AH ปิดพุ่ง 6% มาที่ 27.50 บ. ด้วยมูลค่าซื้อขาย 385.24 ลบ. โบรกฯ อัพเป้าใหม่ 32.50 บ. ปรับคาดการณ์กำไรปี 64-65 เพิ่ม รับอุตสาหกรรมยานยนต์ฟื้นตัว
AH ปิดพุ่ง 6% มาที่ 27.50 บ. โบรกฯ อัพเป้าใหม่ 32.50 บ. ปรับคาดการณ์กำไรปี 64-65 เพิ่ม รับอุตสาหกรรมยานยนต์ฟื้นตัว
15 ธ.ค. 2564

ผู้สื่อข่าวรายงานว่า ราคาหุ้น บริษัท อาปิโก ไฮเทค จำกัด (มหาชน) หรือ AH ปิดตลาดวันนี้ (15 ธ.ค.) อยู่ที่ 27.50 บาท บวก 1.50 บาท หรือ 5.77% สูงสุดที่ 28 บาท ต่ำสุดที่ 26.25 บาท ด้วยมูลค่าซื้อขาย 385.24 ล้านบาท

โดยบล.กรุงศรี ระบุในบทวิเคราะห์ว่า คาด AH ฟื้นตัวได้แข็งแกร่งในปี 2565 จากข้อมูลของสำนักงานเศรษฐกิจอุตสาหกรรม (สศอ.) ยอดผลิตรถยนต์เดือนต.ค. เพิ่ม 4% เมื่อเทียบจากปีก่อน เป็น 149,471 คันหนุนจากการผลิตรถกระบะเติบโต 7% และทำให้ยอดผลิตรถยนต์รวมงวด 10 เดือนปี 2564 เพิ่มขึ้น 21% เมื่อเทียบจากปีก่อน เทียบกับสมมติฐาน 15% ของบล.กรุงศรี
ทั้งนี้ Omicron จะไม่กระทบปริมาณขายในไตรมาส 4/2564 และ AH สามารถส่งผ่านต้นทุนเหล็กที่ สูงขึ้นให้ลูกค้าได้ และบริษัทใช้เวลาเพียง 1-3 เดือนในการปรับราคาเพื่อสะท้อนต้นทุนเหล็กที่สูงขึ้น อัตรากำไรขั้นต้นในไตรมาส 4/2564 อาจลดลงเล็กน้อย แต่รายได้ไตรมาส 4/2564 จะยังเติบโตเมื่อเทียบจากไตรมาสก่อน หนุนจากการเปิดโชว์รูมรถอีกครั้งในไทยและมาเลเซีย หลังจากถูกล็อคดาวน์ในไตรมาส 3/2564 คาดกำไรไตรมาส 4/2564 จะทรงตัวเมื่อเทียบจากไตรมาสก่อน และลดลงเมื่อเทียบจากปีก่อน เนื่องจากฐานที่สูงในไตรมาส 4/2563
สำหรับภาพปี 2565 เป็นบวกหนุนจาก (1) อุปสงค์ทั่วโลกเติบโต 10% อ้างอิงคาดการณ์โดย IHS Markit, (2) การผลิตชิปกลับมาปกติในไตรมาส 2/2565 , (3) อุปสงค์ที่เพิ่มขึ้นจากรถกระบะโมเดลใหม่, และ (4) การขยายเวลานโยบายลดภาษีขายเหลือ 0% สำหรับรถยนต์ที่ประกอบในประเทศและลดภาษีขายสำหรับรถยนต์นำเข้าเหลือ 5% (จาก 10%) จากเดิมสิ้นสุด ธ.ค. 2564 เป็น มิ.ย. 2565
นอกจากนี้ปรับคาดการณ์กำไรปี 2564 และปี 2565 ขึ้น 50% และ 18% เป็น 1.02 พันล้านบาท และ 1.05 พันล้านบาท ตามลำดับ รวมกำไรอัตราแลกเปลี่ยน 250 ล้านบาท ในปี 2564 และปรับอัตราการเติบโตของยอดผลิตรถยนต์ปี 2564 จาก 15% เป็น 20% นอกจากนี้ปรับสมมติฐานอัตรากำไรขั้นต้นในปี 2564-2565 จาก 8.0% และ 8.3% เป็น 10.6% และ 11.0% ตามลำดับจากการผลิตที่มีประสิทธิภาพสูงขึ้น และปรับคำแนะนำขึ้นเป็น “ซื้อ” ราคาเป้าหมายเป็น 32.50 บาทต่อหุ้น จากเดิม 21 บาทต่อหุ้น